Et digitalt skilsmissekursus bliver et krav til forældre, som søger om skilsmisse fra 1. april 2019. Hvis forløbet ikke er gennemført, kan forældreparret ikke blive skilt.

En af de forældre, som har prøvet det digitale forløb efter en skilsmisse, er skolesekretær Mette Levison. Hun har været glad for de redskaber, kurset har givet hende.

- Det hjalp mig til at forstå skilsmissen fra barnets vinkel. For selvom man prøver, så er der ting, man overser, fordi man er så involveret i det hele med sine egne følelser, siger Mette Levison.

Forløbet hedder Samarbejde Efter Skilsmisse (SES) og er bygget ud fra en allerede testet digital platform, som er udviklet af forskere fra Københavns Universitet.

Folketingets skilsmisseaftale 1. april 2019 gennemføres en stor ændring af skilsmissesystemet. Det digitale forløb er del af den skilsmisseaftale - den blev vedtaget af et enigt Folketing i marts. Skilsmisseaftalen indebærer blandt andet: Et nyt familieretshus, hvor der foregår en gennemgang af skilsmissesagerne, som inddeles i grønne, gule og røde sager. De grønne sager er helt ukomplicerede. Mens de gule betegnes som "mindre simple". De røde sager er de komplekse, og de skal behandles af byretten.

En refleksionsperiode på tre måneder, dog er skilsmisser på grund af vold undtaget af refleksionsperioden.

Et obligatorisk digitalt kursus. Gennemføres kurset ikke, kan forældrene ikke blive skilt. Kilde: Børne- og Socialministeriet og Politiken.

Mette: Det kræver selvindsigt

Mette Levison har mest brugt forløbet til at forstå sine egne reaktioner og opfordrer alle forældre, der søger skilsmisse, at tage et eller flere af de digitale forløb for børnenes skyld.

- Der er forløb til børn i alle aldre, da der er stor forskel på reaktionen, siger Mette Levison, som selv har fået en større indsigt i reaktionsmønstre hos sig selv, sin eksmand og deres børn.

- Derfor synes jeg, alle børnefamilier skal have det tilbudt. Men det kræver selvindsigt at få noget ud af det, siger hun og har derfor heller ikke taget stilling til, om hun er enig i, at kurset fremover skal være obligatorisk.